text: Kvinde fra Hornsyld smittet med VTEC
  01 juni 2011 kl. 05.05
  To personer omkring Vejle er angiveligt smittet med den farlige VTEC-bakterie. Det drejer sig om den 23-årige Daniel Husballe fra Vejle - og en kvinde fra Hornsyld, som er blevet smittet på en privat udflugt til Tyskland.
  Kvindens familie ønsker ikke at udtale sig til Horsens Folkeblad, som omtaler det nyeste tilfælde af smitte. Den 23-årige fra Vejle har ikke været uden for landet, så det vides ikke, hvordan han er blevet smittet.
  
  Danske agurker frikendt
  Mandag blev danske agurker frikendt. Bakterien er fundet på importerede agurker fra Spanien - og agurker, tomater og salat fra Nordtyskland er under mistanke for at være forurenet med bakterien.
  I Nordtyskland skal 10 mennesker være døde af VTEC. Ca. 50 danskere får hvert år blodig diarre og svækket almen tilstand af VTEC.
  